ମଧୁରିମା ତୁଲୀ  (ଜନ୍ମ: ୧୯ ଅଗଷ୍ଟ ୧୯୮୮) ଜଣେ ଭାରତୀୟ କଥାଚିତ୍ର ଏବଂ ଦୂରଦର୍ଶନ ଅଭିନେତ୍ରୀ  । ସେ ହିନ୍ଦୀ କଥାଚିତ୍ର ସ‌ହିତ ଦକ୍ଷିଣ ଭାରତୀୟ କଥାଚିତ୍ର ଏବଂ ହିନ୍ଦୀ ଦୂରଦର୍ଶନରେ ଅଭିନୟ କରିଛନ୍ତି । ପ୍ରାରମ୍ଭିକ ଜୀବନ ମଧୁରିମା ଝାଡ଼ଖଣ୍ଡର ଧାନବାଦଠାରେ ୧୯ ଅଗଷ୍ଟ ୧୯୮୮ରେ ଜନ୍ମଗ୍ରହଣ କରିଥିଲେ । ତାଙ୍କ ବାପା ଟାଟା ଷ୍ଟିଲରେ କାର୍ଯ୍ୟ କରୁଥିଲ ଏବଂ ତାଙ୍କ ମାଆ ଏକ ବେସରକାରୀ ସଂସ୍ଥାରେ କାର୍ଯ୍ୟ କରୁଥିଲେ । ତାଙ୍କର ଜଣେ ସାନ ଭାଇ ମଧ୍ୟ ଅଛି । ଅଭିନୟ ଜୀବନ ମଧୁରିମା ୨୦୦୪ ମସିହାରେ ଏକ ତେଲୁଗୁ କଥାଚିତ୍ର ଜରିଆରେ ଅଭିନୟ ଜଗତରେ ପ୍ରବେଶ କରିଥିଲେ । ସେ ଅଭିନେତା ସାଇ କ୍ରିଷ୍ଣାଙ୍କ ସ‌ହ ସତ୍ତା ଚଳଚ୍ଚିତ୍ର ଜରିଆରେ ତେଲୁଗୁ କଥାଚିତ୍ର ଜଗତରେ ଅଭିନୟ ଆରମ୍ଭ କରିଥିଲେ । ଏହାପରେ ସେ ମୁମ୍ବାଇ ଯାଇଥିଲେ ଏବଂ ସେଠାରେ କିଶୋର ନମିତ କପୁର ଆକ୍ଟିଂ ସ୍କୁଲରେ ଅଭିନୟ ଶିକ୍ଷା କରିବା ସ‌ହ ଜଣେ ମଡେଲ ଭାବରେ ବିଭିନ୍ନ ବିଜ୍ଞାପନରେ କାର୍ଯ୍ୟ କରିଥିଲେ । ୨୦୦୭ ମସିହାରେ ସେ ଷ୍ଟାର ପ୍ଲସ୍‌ରେ ଏକ ଧାରାବାହିକରେ ଏକ କ୍ଷୁଦ୍ର ଭୂମିକାରେ ଅଭିନୟ କରିବାର ସୁଯୋଗ ପାଇଥିଲେ । ୨୦୦୮ରେ ସେ ଅନ୍ୟ ଏକ ତେଲୁଗୁ ଚଳଚ୍ଚିତ୍ର ହୋମମ୍‌ରେ ଏକ ସ‌ହକାରୀ ଭୂମିକାରେ ଅଭିନୟ କରିଥିଲେ । ଏହି ଚଳଚ୍ଚିତ୍ରଟିର ନିର୍ଦ୍ଦେଶନା ଦେଇଥିଲେ ଜେ ଡି ଚକ୍ରବର୍ତ୍ତୀ ଏବଂ ଏହା ୨୦୦୬ର ଇଂରାଜୀ ଚଳଚ୍ଚିତ୍ର ଦ ଡିପାର୍ଟେଡ୍‌ର କାହାଣୀ ସ‌ହ ପ୍ରାୟତଃ ସମାନ ଥିଲା । ୨୦୦୯ରେ ସେ ହିନ୍ଦୀ କଥାଚିତ୍ର ଟସ୍‌ରେ ଅଭିନୟ କରିଥିଲେ । ଏହାପରେ ସେ ଜୀ ଟିଭିର ଧାରାବାହିକ ଶ୍ରୀ  (୨୦୦୮-୦୯)ରେ ବିନ୍ଦିୟା ଭୂମିକାରେ ଅଭିନୟ କରିଥିଲେ  । ଏଥିସ‌ହ ସେ ଝାନ୍ସି କି ରାଣୀ  (୨୦୦୯-୧୧)ରେ ଗାୟତ୍ରୀ ଭୂମିକାରେ ଅଭିନୟ କରିଥିଲେ  । ଏହାପରେ ସେ ଷ୍ଟାର୍ ୱାନ୍‌ର ଧାରାବାହିକ ରଙ୍ଗ ବଦଲ୍‌ତି ଓଢ଼ଣୀ  (୨୦୧୦-୧୧)ରେ ଖୁସି ଭୂମିକାରେ ଅଭିନୟ କରିଥିଲେ  । ୨୦୧୦ରେ ସେ ଅନ୍ୟ ଏକ ହିନ୍ଦୀ କଥାଚିତ୍ର କାଲୋରେ ଜଣେ ନବ ବିବାହିତା ଭାବରେ ଅଭିନୟ କରିଥିଲେ । ଏହା କେପ୍‌ଟାଉନ୍‌ରେ ଅନୁଷ୍ଠିତ ୬ଷ୍ଠ ବାର୍ଷିକ ଦକ୍ଷିଣ ଆଫ୍ରିକାନ ହଲ୍ଲୋୱେନ୍ ହରର୍ ଫେଷ୍ଟିଭାଲରେ ପ୍ରଦର୍ଶିତ ହୋଇଥିଲା ଏବଂ ଶ୍ରେଷ୍ଠ ଚଳଚ୍ଚିତ୍ର ଏବଂ ଶ୍ରେଷ୍ଠ ଚିତ୍ରୋତ୍ତଳନ ପୁରସ୍କାର ପାଇଥିଲା । ୨୦୧୧ରେ ସେ ହିନ୍ଦୀ କଥାଚିତ୍ର ଜଗତରେ ମୁଖ୍ୟ ନାୟିକା ଭାବରେ ପ୍ରବେଶ କରିଥିଲେ । କ୍ୟା କରେଁ କ୍ୟା ନା କରେଁ କମେଡ଼ି କଥାଚିତ୍ର ଜରିଆରେ ସେ ଉପାସନା ସିଂହ, ବ୍ରଜେଶ ହାଜରା ଏବଂ ବାବ୍ରାକ୍ ଗୋନୀଙ୍କ ସ‌ହ ଅଭିନୟ କରିଥିଲେ । ସେହି ବର୍ଷ ସେ କଲର୍ସରେ ପ୍ରସାରିତ ଧାରାବାହିକ ପରିଚୟରେ ରିଚା ଭୂମିକାରେ ଅଭିନୟ କରିଥିଲେ । ମାତ୍ର ପରେ ମୋନା ବସୁ ଏହି ଭୂମିକାରେ ଅଭିନୟ କରିଥିଲେ । ୨୦୧୨ରେ ସେ ସିଗାରେଟ କି ତରାଃ ହିନ୍ଦୀ କଥାଚିତ୍ରରେ ପ୍ରଶାନ୍ତ ନାରାୟଣନ୍‌ଙ୍କ ସ‌ହ ଅଭିନୟ କରିଥିଲେ । ସେହି ବର୍ଷ ସେ ଏକ ଇଂରାଜୀ କ୍ଷୁଦ୍ର ଚଳଚ୍ଚିତ୍ର ଲେଥାଲ କମିଶନ୍‌ରେ ମୁଖ୍ୟ ଭୂମିକାରେ ଅଭିନୟ କରିଥିଲେ । ୨୦୧୨ରେ ସେ ମାରିଚ ଚଳଚ୍ଚିତ୍ର ଜରିଆରେ କନ୍ନଡ଼ ଏବଂ ତାମିଲ କଥାଚିତ୍ର ଜଗତରେ ଅଭିନୟ ଆରମ୍ଭ କରିଥିଲେ । ଏହି ଚଳଚ୍ଚିତ୍ରଟି କେ. ଶିବସୂର୍ଯ୍ୟଙ୍କଦ୍ୱାରା ନିର୍ଦ୍ଦେଶନା କରାଯାଇଥିଲା । ଏହି ଚଳଚ୍ଚିତ୍ରରେ ମିଥୁନ ତେଜାସୀ ମଧୁରିମାଙ୍କ ସ‌ହ ମୁଖ୍ୟ ଭୂମିକାରେ ଅଭିନୟ କରିଥିଲେ । ୨୦୧୩ରେ ମଧୁରିମା ଏକ ହିନ୍ଦୀ 3 ଚଳଚ୍ଚିତ୍ର ୱାର୍ଣ୍ଣିଙ୍ଗ୍‌ରେ ଗୁଞ୍ଜନ ଦତ୍ତ ଭୂମିକାରେ ଅଭିନୟ କରିଥିଲେ । ୨୦୧୪ରେ ସେ ଅନ୍ୟ ଏକ କନ୍ନଡ଼ ଚଳଚ୍ଚିତ୍ର ନିମ୍ବେ ହୁଲି ଚଳଚ୍ଚିତ୍ରରେ ଅଭିନୟ କରିଥିଲେ । ଏହି ଚଳଚ୍ଚିତ୍ରରେ ମଧୁଙ୍କ ସ‌‌ହ କୋମଳ ଝା ଏବଂ ନିବେଦିତା ମୁଖ୍ୟ ଭୂମିକାରେ ଅଭିନୟ କରିଥିଲେ । ୨୦୧୫ରେ ମୁକ୍ତିଲାଭ କରିଥିବା ହିନ୍ଦୀ କଥାଚିତ୍ର ବେବିରେ ମଧୁରିମା ଅଭିନେତା ଅକ୍ଷୟ କୁମାରଙ୍କ ପତ୍ନୀ ଭୂମିକାରେ ଅଭିନୟ କରିଥିଲେ ।